CELEX: 62017TN0570
Language: el
Date: 2017-08-17 00:00:00
Title: Υπόθεση T-570/17: Προσφυγή της 17ης Αυγούστου 2017 — Algebris (UK) κ.λπ. κατά Επιτροπής

20.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 392/32
            
         Προσφυγή της 17ης Αυγούστου 2017 — Algebris (UK) κ.λπ. κατά Επιτροπής
   (Υπόθεση T-570/17)
   (2017/C 392/42)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Algebris (UK) Ltd (Λονδίνο, Ηνωμένο Βασίλειο), Anchorage Capital Group LLC (Νέα Υόρκη, Νέα Υόρκη, Ηνωμένες Πολιτείες), Ronit Capital LLP (Λονδίνο) (εκπρόσωποι: T. Soames, δικηγόρος, R. East, Solicitor, N. Chesaites, Barrister, και J. Vandenbussche, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει στο σύνολό της την απόφαση (ΕΕ) 2017/1246 της Επιτροπής, της 7ης Ιουνίου 2017, για την αποδοχή του καθεστώτος εξυγίανσης που εγκρίθηκε από το Ενιαίο Συμβούλιο Εξυγίανσης με την απόφαση SRB/EES/2017/08 της 7ης Ιουνίου 2017 για την Banco Popular Español, S.A. (1) ή, επικουρικώς, το άρθρο της 1·
            
         
               —
            
            
               να καταδικάσει την Επιτροπή στα δικαστικά έξοδα των προσφευγουσών.
            
         
      Λόγοι και κύρια επιχειρήματα
   
   Προς στήριξη της προσφυγής, οι προσφεύγουσες προβάλλουν έξι λόγους ακυρώσεως.
   
               1.
            
            
               Με τον πρώτο λόγο, υποστηρίζουν ότι η Ευρωπαϊκή Επιτροπή δεν εκπλήρωσε δεόντως ή δεν εκπλήρωσε καθόλου τη νόμιμη υποχρέωσή της να αξιολογήσει τις έχουσες χαρακτήρα διακριτικής ευχέρειας πτυχές του καθεστώτος εξυγίανσης.
            
         
               2.
            
            
               Με τον δεύτερο λόγο, προβάλλουν ότι η Ευρωπαϊκή Επιτροπή δεν αιτιολόγησε επαρκώς την προσβαλλόμενη απόφασή της.
            
         
               3.
            
            
               Με τον τρίτο λόγο, υποστηρίζουν ότι η Ευρωπαϊκή Επιτροπή υπέπεσε σε σοβαρές παραβιάσεις των αρχών της εμπιστευτικότητας και του επαγγελματικού απορρήτου, κατά παράβαση του άρθρου 339 ΣΛΕΕ και του άρθρου 88, παράγραφος 1, του κανονισμού (ΕΕ) 806/2014 (2) για τον Ενιαίο Μηχανισμό Εξυγίανσης και το Ενιαίο Ταμείο Εξυγίανσης και κατά παραβίαση της νομολογίας του Δικαστηρίου, προσβάλλοντας έτσι επίσης το δικαίωμα των προσφευγουσών σε χρηστή διοίκηση το οποίο κατοχυρώνεται στο άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης.
            
         
               4.
            
            
               Με τον τέταρτο λόγο, προβάλλουν πρόδηλες πλάνες εκτιμήσεως κατά την εκ μέρους της Ευρωπαϊκής Επιτροπής εφαρμογή των άρθρων 14, 18, 20, 21, 22 και 24 του κανονισμού 806/2014.
               
                           —
                        
                        
                           Συναφώς, οι προσφεύγουσες προβάλλουν ότι η αποτίμηση της Banco Popular, επί της οποίας στηρίχθηκε η δράση εξυγίανσης που αναλήφθηκε στο πλαίσιο του καθεστώτος εξυγίανσης, δεν ήταν δίκαιη, συνετή και αξιόπιστη, ήταν δε ασυμβίβαστη προς την αρχή περί μη επιδείνωσης της θέσης των πιστωτών· κατά συνέπεια δεν αποτελούσε ακριβές, αξιόπιστο και συνεπές αποδεικτικό στοιχείο για τη στήριξη του καθεστώτος εξυγίανσης· ούτε μπορούσε να αποτελέσει έρεισμα της προσβαλλομένης αποφάσεως. Περαιτέρω και για τους ίδιους λόγους, το καθεστώς εξυγίανσης (και κατά συνέπεια και η προσβαλλόμενη απόφαση) ήταν προδήλως δυσανάλογα καθόσον έβαιναν πέραν των απαιτούμενων μέτρων για την επίτευξη των σκοπών εξυγίανσης.
                        
                     
         
               5.
            
            
               Με τον πέμπτο λόγο, υποστηρίζουν ότι το καθεστώς εξυγίανσης που έγινε αποδεκτό με την προσβαλλόμενη απόφαση παραβιάζει τα δικαιώματα ιδιοκτησίας των προσφευγουσών τα οποία κατοχυρώνονται από γενικές αρχές του δικαίου της Ένωσης και από το άρθρο 17 του Χάρτη των Θεμελιωδών Δικαιωμάτων.
            
         
               6.
            
            
               Με τον έκτο λόγο υποστηρίζουν ότι το καθεστώς εξυγίανσης εγκρίθηκε και έγινε αποδεκτό από την Ευρωπαϊκή Επιτροπή κατά παραβίαση του δικαιώματος ακροάσεως το οποίο αντλούν οι προσφεύγουσες από το άρθρο 41 του Χάρτη των Θεμελιωδών Δικαιωμάτων και από τη νομολογία του Δικαστηρίου.
            
         
      (1)  Απόφαση (ΕΕ) 2017/1246 της Επιτροπής, της 7ης Ιουνίου 2017, για την αποδοχή του καθεστώτος εξυγίανσης για την Banco Popular Español S.A. (κοινοποιηθείσα υπό τον αριθμό C(2017) 4038), ΕΕ 2017 L 178, σ. 15.
   
      (2)  Κανονισμός (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010.